钦定古今图书集成/明伦汇编/氏族典/第115卷 > 《廖用贤尚友录》 > 哀骀它
## 钦定古今图书集成/明伦汇编/氏族典/第115卷 > 《廖用贤尚友录》 > 哀骀它

按《庄子》，鲁哀公问于仲尼曰：“卫有恶人焉，曰哀骀它。
丈夫与之处者，思而不能去也。妇人见之，请于父母
曰：‘与为人妻，宁为夫子妾者，十数而未止也。未尝有
闻其唱者也，常和而已矣。无君人之位以济乎人之
死，无聚禄以望人之腹，又以恶骇天下。和而不唱，知
不出乎四域，且而雌雄合乎前，是必有异乎人者也。
寡人召而观之，果以恶骇天下。与寡人处，不至以月
数，而寡人有意乎其为人也。不至乎期年，而寡人信
之。国无宰，而寡人传国焉。闷然而后应，氾而若辞，寡
人丑乎？卒授之国，无几何也。去寡人而行，寡人恤焉。
若有亡也，若无与乐是国也，是何人者也’？”仲尼曰：“哀
骀它未言而信，无功而亲，使人授己”国，唯恐其不受
也，是必“才全而德不形”者也。